Document ID: 32010L0004

KOMISJONI DIREKTIIV 2010/4/EL,
8. veebruar 2010,
millega muudetakse tehnika arenguga kohandamise eesmärgil kosmeetikatooteid käsitleva nõukogu direktiivi 76/768/EMÜ III lisa
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 27. juuli 1976. aasta direktiivi 76/768/EMÜ liikmesriikides kosmeetikatoodete kohta vastuvõetud õigusaktide ühtlustamise kohta, (1) eriti selle artikli 8 lõiget 2,
olles konsulteerinud tarbijaohutuse komiteega
ning arvestades järgmist:
(1)
Praegu on kaks mitteoksüdeerivat juuksevärvi, mida lubatakse direktiivi 76/768/EMÜ III lisa 2. osas ettenähtud piirangute ja tingimuste kohaselt kosmeetikatoodetes ajutiselt (kuni 31. detsembrini 2010) kasutada.
(2)
Nende kahe mitteoksüdeeriva juuksevärvi HC Orange No. 2 ja 2-hydroxyethylamino-5-nitroanisole suhtes, mis on loetletud direktiivi 76/768/EMÜ III lisa 2. osas viitenumbrite 26 ja 29 all, esitas tarbijaohutuse komitee lõpliku arvamuse ohutuse kohta. Tarbijaohutuse komitee soovituse kohaselt on suurim lubatud sisaldus valmis kosmeetikatootes HC-oranž nr 2 puhul 1,0 % ja 2-hydroxyethylamino-5-nitroanisole puhul 0,2 %. Seega saab HC Orange No. 2 ja 2-hydroxyethylamino-5-nitroanisole lõplikult reguleerida III. lisa 1. osas.
(3)
Seega tuleks direktiivi 76/768/EMÜ vastavalt muuta.
(4)
Et tagada sujuv üleminek nende HC Orange No. 2 sisaldavate toodete turustamiseks, mis ei vasta käesolevas direktiivis sätestatud märgistusnõuetele, on vaja määrata asjakohane üleminekuperiood.
(5)
Käesoleva direktiiviga ettenähtud meetmed on kooskõlas alalise kosmeetikatoodete komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 76/768/EMÜ muutmine
Direktiivi 76/768/EMÜ III lisa muudetakse vastavalt käesoleva direktiivi lisale.
Artikkel 2
Ülevõtmine
1. Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid hiljemalt 1. septembriks 2010. Nad edastavad kõnealuste normide teksti viivitamata komisjonile.
Liikmesriigid kohaldavad käesoleva direktiivi lisa sätteid, välja arvatud märgistamist käsitlevad kohustused kirje 208 veerus f alates 1. detsembrist 2010.
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas vastuvõetud põhiliste õigusnormide teksti.
Artikkel 3
Üleminekusätted
Liikmesriigid võtavad kõik vajalikud meetmed tagamaks, et pärast 1. novembrit 2011 ei vii Euroopa Liidu tootjad või Euroopa Liidus registrisse kantud importijad turule kosmeetikatooteid, mis ei vasta käesoleva direktiiviga muudetud direktiivi 76/768/EMÜ III lisa 1. osa kirje 208 veerus f esitatud märgistamise nõuetele.
Liikmesriigid võtavad kõik vajalikud meetmed tagamaks, et pärast 1. novembrit 2012 ei müüda ega levitata Euroopa Liidus lõpptarbijatele kosmeetikatooteid, mis ei vasta käesoleva direktiiviga muudetud direktiivi 76/768/EMÜ III lisa 1. osa kirje 208 veerus f esitatud märgistamise nõuetele.
Artikkel 4
Jõustumine
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 5
Adressaadid
Käesolev direktiiv on adresseeritud liikmesriikidele.
Brüssel, 8. veebruar 2010

Labels: 3
15
1